Кече Рбишчада олы бәйрәм булып узды

	7 майда Кече Рбишчаның Тарихи мәчетенә 155, яңасына 25 ел тулу уңаеннан “Адҗа авыл” төркеме егетләре шушы юбилейлы даталарга багышланган бәйрәм чарасын олылап оештырдылар. Аларның бу изге ният белән чыккан инициативаларын авыл имамы һәм халык алдан ук хуплаган иделәр. Бу көнне егетләр үз исәпләреннән нәзер корбанга бер дөя һәм 4 сарык чалдылар. 	 Иртән үк рбишчалылар авыл читендәге зиярәткә барып мәрхүмнәрне яд иттеләр, авыл мөәзине Айрат Юсипов хәтем укыгач, өлкә диния нәзарәте рәисе Гаяз хәзрәт Закиров мәрхүмнәр рухына дога кылды һәм халык сафларга тезелеп, тәкбир әйтеп мәчеткә юнәлде. Аларны Аллаһы йортлары алдында өлкә мөселманнарының алемнар шурасы рәисе Мөнир хәзрәт Бәюсов, Кече һәм Зур Рбишча мәчетләре имамнары Әмир хәзрәт Юсипов белән Мөнир хәзрәт Багаутдинов, Кызыл Октябрь районының һәм төбәгебезнең төрле авылларыннан килгән дин әһелләре, шулай ук район һәм авыл администрацияләре башлыклары Халит Сөләйманов белән Наил Хөсәинов каршы алдылар. Бәйрәмне алып баручы Вәлит Яруллин сәхнәгә менеп, иң беренчедән шушы олы чараны оештырган “Адҗа авыл” егетләренә авыл халкы исеменнән рәхмәт белдерде, авылның һәм иске мәчетнең тарихын сөйләп үтте. Вәлит Бәшәрович 2014 елда тарихи мәчетне яңартуда чыгымнар тоткан һәм физик ярдәм күрсәткән авылдашларга да рәхмәтләр юллады. Шулай ук килгән күп санлы кунакларга да олы рәхмәтләрен ирештерде, барысын да иман юлыннан атларга чакырды. 
	Ришат РАМАЗАНОВ	
Туган як

	№ --- | 16.05.2016	


